AVBOB-Poësiekompetisie: Poësie het die mag om verlies te verlig en wonde te genees - Afrikaans.com
Poësie het die mag om verlies te verlig en wonde te genees
2019-wenners word aangekondig
AVBOB se poësiepryswenners is op 26 Julie 2019 tydens 'n spoggeleentheid by die St George Hotel in Centurion aangekondig. Dit is die tweede jaar dat AVBOB dié kompetisie aanbied, wat wenners van 11 ampstale insluit. 29 000 gedigte is vanjaar ingeskryf – seweduisend meer as die vorige jaar. Die kaliber gedigte wat hierdie jaar se kompetisie gekenmerk het, het dit vir die 11 taalredakteurs 'n uitdaging gemaak om die wenners te kies.
Uiteindelik en in werklikheid is elke digter wat vir die kompetisie ingeskryf het egter 'n wenner. En die gedigte wat ingeskryf is, is 'n huldeblyk aan ons merkwaardige land, aan die krag en uithouvermoë van ons mense, en ons vermoë om verby die foute van gister te kyk na 'n plek van hoop en genesing vandag en môre.
Wenner en naaswenners in die Afrikaanse afdeling:
Wenner: Tom Dreyer met sy gedig: "Slaap jy solank, dan hou ek die fort".
Tweede plek: Gaireyah Fredericks met haar gedig: "Dood".
Derde plek: Hélen Möller met haar gedig: "Ouma".
Vierde plek: Maretha Maartens met haar gedig: "Spinasie"
Tom Dreyer (Afrikaans-wenner)
Tom Dreyer is 'n vryskutjoernalis wat in Stellenbosch werksaam is en hy is ook die eienaar van 'n IT-maatskappy. Tom skryf sedert sy universiteitsdae en is die naam agter vier romans en 'n versameling kortverhale. Sy eerste gepubliseerde gedigte het in die bloemlesing Nuwe Stemme in 1997 verskyn, sy roman Stinkafrikaners is in 2001 met die Eugène Maraisprys bekroon, en sy ander romans is vir verskeie Afrikaanse literêre pryse, asook die Sunday Times Literary Award benoem.
Vir 'n volledige lys van die wenners in die ander taalkategorieë, klik hier
Die bekendstelling van die jaarlikse AVBOB-Poësiekompetisie in Augustus 2017, in al 11 amptelike moedertale, was 'n daadwerklike poging om aan gewone Suid-Afrikaners 'n manier te gee om te praat oor hierdie ervarings en om die mylpale in hul lewens te beskryf. In die tweede jaar van die kompetisie het ons digtersgemeenskap tot meer as 11 000 gegroei, met 29 000 gedigte wat ingeskryf is, 'n toename van die vorige jaar se 22 000 – alles ter ondersteuning en tot voordeel van elkeen wat 'n geliefde verloor het. Op die vooraand van die derde jaar bevestig die kompetisie weer eens die mag van poësie om te genees en op te hef.
Elkeen van die 11 eersteplekwenners van die AVBOB-Poësieprys het 'n kontantprys van R10 000 en 'n R2 500 boekbewys ontvang, beide deur AVBOB geborg. Elke wenner het die kompetisie om haar of sy eie redes met ope arms verwelkom, op soek na iets veel anders as die alledaagse, en in die proses het hulle vorendag gekom met gedigte wat ons almal troos, en uitdaag.
Hoe bring 'n mens hulde aan hierdie mense; aan elke brawe digter wat 'n gedig geskryf en onder die kompetisie se soeklig geplaas het? "Ons is geseënd met 'n oorvloed van talent, moed en karakter in ons land," sê AVBOB se bestuurshoof, Frik Rademan. "Dit verstom my steeds dat digters bereid is om hul woorde met soveel ruimhartigheid te deel met die mense wat dit die nodigste het. Daarom is ons vanaand hier; om hulle te vereer."
Wenner in die Afrikaans-kategorie, Tom Dreyer, ontvang sy trofee. Saam met hom is Daniel Hugo en AVBOB se bestuurshoof, Frik Rademan.
AVBOB-bestuurshoof, Frik Rademan saam met die digter, Daniel Hugo.
Gloria Bosman het vir heerlike vermaak gesorg tydens die galageleentheid. Die aand was 'n roerende huldeblyk aan die mense van Suid-Afrika en dit was 'n viering van die mag van poësie om ons verlies te verlig en ons wonde te genees.
Tweede volume van bloemlesing: I Wish I'd Said 2
In die woorde van digter en hoofredakteur, Johann de Lange: "Hierdie nuwe versameling – en die aanlyn poësiepoort – vorm 'n ruimte waar die stemloses gehoor kan word, en waar ons gemeenskaplike grond kan vind. Verlies is 'n universele taal en poësie is die stem daarvan."
Die volume bestaan uit 101 gedigte met Engelse vertalings: 55 gedigte wat in opdrag geskryf is en 44 vanuit die tweede jaar se kompetisie.
Soos in die eerste volume, is hulde aan die Khoisan-tale gebring, met die insluiting van twee gedigte deur die /Xam-digter, Diä!kwain. Die pragtige voorbladontwerp het inspirasie geput uit die werk van die ontslape Suid-Afrikaanse kunstenaar, Keith Joubert, wie se kuns 'n refleksie is van sy diep fassinasie met menslike kulture wat geslagte lank naas die natuurlike omgewing bestaan het.
Die keuse van die kremetartboom op die voorblad verwys terug na AVBOB se Eeufeesvieringstema in 2018. Deur sy seisoenale siklusse, vergestalt dié boom die konsep van dood en opstanding, verlies en troos, hoop, verlossing en nuwe lewe. Hierdie temas word ook deurgetrek na die AVBOB-Poesiekompetisie sowel as die gedrukte bloemlesing, met die motiewe van dood, geboorte, liefde en hoop.
Vir meer oor die AVBOB aanlyn poësieversameling, klik hier
* Die bloemlesing kan by www.naledi.online of 078 648 8616 bestel word, en is beskikbaar by die meeste goeie boekwinkels. Anders, SMS die woord 'gedig' na 48423 (teen 'n standaardtarief van R1.50 per SMS) om dit per pos by jou te laat aflewer teen 'n totale koste van R220.
2020-kompetisie skop af
AVBOB se volgende kompetisie het op 1 Augustus afgeskop. Inskrywings sluit op 30 November 2019. Gaan besoek avbobpoetry.co.za en skryf jou gedig in. Indien jou gedig aanvaar word vir die webwerf, wen jy R300!